Onwettige immigrante tydens soektog gevindArgieffoto Kapt. Matimba Maluleke, woordvoerder van die Valke, het gesê Idrisa Yusuf Mussa (39) en Danison Prahima (39) is Donderdag op ŉ pad net buite Marble Hall in hegtenis geneem. “Polisiebeamptes het die twee verdagte vragmotors gesien wat langs die pad gestaan het. Hulle het die vragmotors deursoek en was geskok om 59 Malawiese immigrante, onder wie sewe vroue en twee minderjarige meisies, agter in te vind,” het Maluleke gesê. Hy het gesê van die mense agter in die vragmotor was in ŉ gevorderde stadium van dehidrasie. Sommige het vervalste paspoorte by hulle gehad. Mussa en Prahima het reeds Vrydag in die hof verskyn en die saak is tot Dinsdag uitgestel vir formele borgtogaansoek. “Al 59 immigrante sal aangekla word dat hulle sonder wettige dokumentasie in die land is asook in die Marble Hall-landdroshof verskyn,” het Maluleke gesê.